《夏日喜静山诸君过我留饮赋此》
清代·罗天阊

山居卧病苦炎氛，诸君过我何殷勤。临江冒暑呼船渡，冲破山前如火云。

我闻静山佳致地，窈窕幽邃真无比。久欲登临奈病何，曾有新诗倩人寄。

自是悠然得我心，西塘之畔劳相寻。入门不叙寻常语，便指南轩东壁琴。

琴鸣三叹还《五噫》，羽急宫缓知不知。贫家客至无佳奉，鸡黍盘餐酒一卮。

知己相逢好放怀，冯公郭子记重来。阿咸过我不知数，约醉林竹已三回。

惟有皇敷与建中，去年一别各西东。暮云春树窗前月，一段相思几处同。

同来聚首坐茅屋，好看门前松与竹。二物从来不改常，交情得此亦云足。

作者简介：湖南湘潭人，字开九，一字云皋。少好读书，垂老犹手不释卷。性淡泊，不乐仕进。晚居西塘精舍讲学。学者称西塘先生。有《周易补注》、《学古初稿》、《西塘草》。